მარს არგო

**ბრიტანი ალექსანდრია შიტსი**, სასცენო სახელით ცნობილი როგორც მარს არგო — ამერიკელი მომღერალი, სიმღერების ავტორი და ინტერნეტ პერსონა გახლავთ.

შიტსი განსაკუთრებით ცნობილია YouTube-ზე საკუთარივე გამოგონილი პერსონაჟის თამაშით. ის გახდა პოპულარული როგორც ინდი-როკ ჯგუფის სოლისტი, რომლის სახელიც მისივე სასცენო პერსონაჟზეა დაყრდნობილი.  მარს არგო (ჯგუფმა) გამოუშვა ერთადერთი ალბომი *Technology Is a Dead Bird 2009* წლის 6 ნოემბერს. ჯგუფმა ასევე გამოსცა რამდენიმე EP *(Internet Sessions და Linden Place)* 2010 და 2011 წლებში. 2013 წელს ჟურნალ Vice-ში გამოქვეყნებულ სტატიაში ჯგუფმა განაცხადა, რომ მუშაობდნენ საკუთარ სატელევიზიო შოუზე და მეორე ალბომზე, თუმცა ორივე პროექტი მოგვიანებით მიატოვეს.

მუსიკის გამოშვების გარდა, შიტსი თანამშრომლობდა, წერდა და რეჟისორობდა YouTube არხის grocerybagdottv (რომელიც 2022 წელს გადარქმეულ იქნა სახელად shouldicleanmyroom) კონტენტს, რომელიც მან თავის ყოფილ პარტნიორ Titanic Sinclair-თან ერთად მართავდა. არხის ვიდეოები ხშირად სატირულ ხასიათს ატარებდა და ეხებოდა საზოგადოებასა და ინტერნეტ კულტურას. თუმცა წყვილის დაშლის შემდეგ 2014 წლის დასაწყისში, არხიდან წაიშალა ყველა ვიდეო გარდა სამისა: სიმღერის ვიდეოები “Using You” და “Runaway Runaway”, და სატირული ვიდეო “Delete Your Facebook”.

2022 წელს შიტსმა გამოუშვა თავისი სადებიუტო სოლო სინგლი “Angry”, და აუდიოვიდეო ატვირთა არხზე. 2023 წლის 15 მარტს მან გამოუშვა კიდევ ერთი სინგლი სახელად “I Can Only Be Me”. 2024 წლის 24 ივნისს შიტსმა გამოუშვა EP სახელწოდებით I Can Only Be Me EP, რომელიც მოიცავდა ახალ სიმღერას: “Lick It Like A Kitten”.

## ადრეული ცხოვრება 
ბრიტანი ალექსანდრია შიტსი დაიბადა საგინაში, მიჩიგანში. ბავშვობაში ის უკრავდა ფორტეპიანოზე და მღეროდა ეკლესიის გუნში. შიტსის თქმით, დედა არასდროს აძლევდა საშუალებას ბავშვობაში ვიდეოთამაშებით ეთამაშა, რადგან თვლიდა, რომ ისინი სწავლაში ხელს უშლიდა. სანამ YouTube პროექტს grocerybagdottv წამოიწყებდა, შიტსი უნივერსიტეტში სწავლობდა და ბიოლოგიის ფაკულტეტზე სწავლას აგრძელებდა.

## კარიერა 
### **2009–2011: კარიერის დასაწყისი, Technology Is a Dead Bird და Computer Show** 
მას შემდეგ, რაც ბრიტანი შიტსი შეხვდა ქორი მაიკლ მიქსტერს (სასცენო სახელით ცნობილია როგორც Titanic Sinclair) Myspace-ზე, ისინი მონაწილეობდნენ და თანამშრომლობდნენ YouTube არხზე სახელად digitalfuntown. მოგვიანებით შიტსმა და მიქსტერმა ერთად ჩამოაყალიბეს ალტერნატიული პოპ ჯგუფი Mars Argo. ისინი ერთობლივად მართავდნენ YouTube არხსაც სახელწოდებით grocerybagdottv (სტილიზებული პატარა ასოებით), სადაც ისინი ავრცელებდნენ მუსიკალურ კონტენტს და ვიდეოების სერიას სოციალური თემატიკით. ეს სერია თავდაპირველად ეწოდებოდა Video Blog, თუმცა მოგვიანებით გადაერქვა სახელი და გახდა Computer Show. მათი ყველაზე პოპულარული არამუსიკალური ვიდეო არის ამ სერიის 2014 წლის ეპიზოდი სახელად "Delete Your Facebook", რომელიც ირონიულად ასახავს სოციალური მედიის გამოყენებას და Facebook-ის ვებსაიტს. პროექტის ყველაზე ცნობილი სინგლის "Using You" მუსიკალურ ვიდეოს ამჟამად უკვე 25 მილიონზე მეტი ნახვა აქვს YouTube არხზე.

ჯგუფმა გამოუშვა თავისი სადებიუტო ალბომი Technology Is a Dead Bird 2009 წლის 6 ნოემბერს. მას მოჰყვა აკუსტიკური EP Internet Sessions 2010 წელს, და კიდევ ერთი EP სახელად Linden Place 2011 წელს. ისინი დაიწყეს მუშაობა მეორე ალბომზე, რომელიც მოგვიანებით შეჩერდა და მნიშვნელოვნად გადაიდო. პროექტზე მუშაობა ხდებოდა ჩიკაგოელ პროდიუსერ ჯონი კეისთან ერთად, ცოტა ხანში მას შემდეგ, რაც პირველი ალბომი გამოვიდა.
### **2015–2019: Mars Argo-ს დაშლა** 
შიტსი და მიქსტერი 2012 წელს ლოს-ანჯელესში გადავიდნენ, სადაც გადაიღეს და ატვირთეს YouTube-არხის დარჩენილი ვიდეოები. მოგვიანებით, 2014 წელს, წყვილი ერთმანეთს დაშორდა რომანტიკული ურთიერთობის მხრივ. ჯგუფი განაგრძობდა გამოსვლებს ტეხასის შტატში, ოსტინში გამართულ South by Southwest ფესტივალზე, რის შემდეგაც აიღო პაუზა. ის დროებით აღდგა იმავე წლის დეკემბერში, თუმცა საბოლოოდ დაიშალა 2015 წლის მარტში.

შიტსის მიერ 2018 წელს შეტანილი სარჩელის მიხედვით, როგორც რომანტიკული ურთიერთობის, ისე ჯგუფის დაშლის მიზეზი იყო მიქსტერის მუდმივი სიტყვიერი შეურაცხყოფა და ფიზიკური ძალადობა.

შიტსი კვლავ გამოჩნდა 2018 წლის აპრილში, სადაც თავისი არყოფნის მიზეზებზე ისაუბრა და ფანებს ახალი მუსიკის შექმნას დაპირდა.

### 2020  ვახშამი ამერიკაში, Angry და სამომავლო პროექტები 
შიტსმა განასახიერა პერსონაჟი სახელად სისის ფილმში Dinner in America, სადაც ასევე მონაწილეობდნენ კაილ გალნერი, ემილი სკეგსი, პეტ ჰილი, გრიფინ გლაკი, ლეა თომპსონი და მერი ლინ რაჯსკუბი. ფილმი გადაიღეს დეტროიტში, მიჩიგანის შტატში და შეირჩა პრემიერისთვის 2020 წლის სანდენსის კინოფესტივალზე.

2022 წლის 25 აპრილს, შიტსმა გამოუშვა თავისი სადებიუტო სოლო სინგლი სახელწოდებით "Angry". სინგლი აიტვირთა სტრიმინგ პლატფორმებზე და ასევე განთავსდა უკვე გადარქმეულ არხზე shouldicleanmyroom.

2023 წლის 13 ნოემბერს, შიტსმა გამოუშვა თავისი ყველაზე პოპულარული სინგლი "Using You" Spotify-ზე - სიმღერის თავდაპირველი გამოშვებიდან ცხრა წელზე მეტი ხნის შემდეგ. სიმღერის ეს ვერსია წარმოადგენს სტუდიურ ჩანაწერს, თუმცა მასში ამოღებულია სინკლერის ბექ-ვოკალები.

### **სარჩელი სინკლერისა და პოპის წინააღმდეგ** 
2018 წლის 17 აპრილს, შიტსმა შეიტანა 44-გვერდიანი სარჩელი კორი მიქსტერისა და მისი იმ დროის კოლაბორატორის, პოპის (ნამდვილი სახელი — მორიაჰ როუზ პერეირა) წინააღმდეგ. სარჩელში აღწერილი იყო საავტორო უფლებების დარღვევა, მდევრობა, ემოციური და ფიზიკური ძალადობა, რომელსაც შიტსის თქმით, მიქსტერი ახორციელებდა მის მიმართ. იმავე დღეს, შიტსმა სოციალური მედიის გვერდებზე გამოაქვეყნა შეტყობინება, სადაც ისაუბრა სარჩელის შესახებ, მადლობა გადაუხადა ფანებს მხარდაჭერისთვის და დაადასტურა, რომ მუშაობს ახალ მუსიკაზე.

7 მაისს, პოპიმ გაავრცელა საჯარო განცხადება სარჩელის შესახებ, რომელიც მან "უსაფუძვლოდ" შეაფასა და განაცხადა, რომ შიტსი ცდილობდა ფსიქოლოგიური მანიპულაციის გზით მასზე ზემოქმედებას. მან სარჩელი "სარეკლამო კამპანიად" და "მოგონილ მცდელობად" მოიხსენია, რომ შიტსს პოპულარობა მოეპოვებინა.

სარჩელი შეწყდა 14 სექტემბერს, მას შემდეგ, რაც მხარეებმა გარიგებას მიაღწიეს სასამართლოს გარეთ. შეთანხმების თანახმად, მიქსტერი და პერეირა ვეღარ დაუკავშირდებოდნენ შიტსს, ხოლო შიტსმა მიიღო სრული უფლებები, მფლობელობა და ინტერესი Mars Argo-ს მუსიკასა და ბრენდზე. მოგვიანებით, 2019 წლის დეკემბერში, პერეირამ საჯაროდ გაწყვიტა ურთიერთობა მიქსტერთან და განაცხადა, რომ ის თავადაც იყო მისი "მანიპულაციური ქცევის ნიმუშების" მსხვერპლი. თუმცა, პერეირას არასდროს უარყვია მისი თავდაპირველი განცხადებები სარჩელთან დაკავშირებით და აღნიშნა, რომ მიქსტერი მას არ აკონტროლებდა. ყველა მხარემ მოაწერა ხელი შეთანხმებას, რომლის მიხედვითაც მათ ეკრძალებოდათ ერთმანეთთან პირდაპირი კომუნიკაცია და მხოლოდ იურიდიული წარმომადგენლების მეშვეობით შეეძლოთ კავშირი.

## სქოლიო
კატეგორია:ამერიკული ალტერნატიული როკ-ჯგუფები
კატეგორია:ამერიკული როკ-ჯგუფები
კატეგორია:ამერიკელი ინდი-როკ მუსიკოსები
კატეგორია:ამერიკული ინდი როკ-ჯგუფები
კატეგორია:ინდი-როკი
კატეგორია:ცოცხალი ადამიანები